Document ID: 32008R0859

ΚΑΝΟΝΙΣΜΌΣ (EΚ) αριθ. 859/2008 ΤΗΣ ΕΠΙΤΡΟΠΉΣ
της 20ής Αυγούστου 2008
για την τροποποίηση του κανονισμού (EΟΚ) αριθ. 3922/91 όσον αφορά τις κοινές απαιτήσεις και τις διοικητικές διαδικασίες που εφαρμόζονται στις εμπορικές αεροπορικές μεταφορές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3922/91 του Συμβουλίου, της 16ης Δεκεμβρίου 1991, για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας (1), και ιδίως το άρθρο 11 παράγραφος 1,
Εκτιμώντας τα ακόλουθα:
(1)
Ο κανονισμός (EΟΚ) αριθ. 3922/91 προβλέπει ότι η Επιτροπή εγκρίνει τις τροποποιήσεις των τεχνικών κανόνων και των διοικητικών διαδικασιών που περιέχει το παράρτημα III, οι οποίες απαιτούνται λόγω της επιστημονικής και τεχνικής προόδου.
(2)
Το παράρτημα III του κανονισμού (EΟΚ) αριθ. 3922/91 βασίζεται σε σύνολο εναρμονισμένων κανόνων που έχει θεσπίσει ο Σύνδεσμος Αεροπορικών Αρχών (Joint Aviation Authorities - JAA), τους αποκαλούμενους «κοινές αεροπορικές απαιτήσεις για εμπορικές αεροπορικές μεταφορές» (αεροπλάνα) [Joint Aviation Requirements for Commercial Air Transportation (Aeroplanes) - JAR-OPS 1].
(3)
Με τον κανονισμό (EΚ) αριθ. 8/2008 (2) επικαιροποιήθηκε το παράρτημα III ώστε να περιέχει τις τροποποιήσεις των JAR-OPS της 1ης Ιανουαρίου 2005 (τροποποιήσεις 9 έως 12) πριν από την έναρξη εφαρμογής του παρατήματος (16 Ιουλίου 2008).
(4)
Με βάση το έργο που θα επιτελέσει ο Ευρωπαϊκός Οργανισμός για την Ασφάλεια της Αεροναυτιλίας, και ενόσω εκκρεμεί η έγκριση των κανόνων εφαρμογής που προβλέπει ο κανονισμός (EΚ) αριθ. 8/2008, το εν λόγω παράρτημα πρέπει να τροποποιηθεί και πάλι, ώστε να περιέχει ορισμένες λεπτομερείς τεχνικές και επιχειρησιακές απαιτήσεις όσον αφορά τα πλέον καίρια στοιχεία του παραρτήματος αυτού για την ασφάλεια πτήσεων.
(5)
Οι εν λόγω απαιτήσεις πρέπει να εφαρμοσθούν χωρίς καθυστέρηση. Ωστόσο, ο κλάδος και οι αρχές που είναι αρμόδιες για την εφαρμογή των σύνθετων διατάξεων πρέπει να έχουν απαραίτητο χρόνο στη διάθεσή τους για τις πτητικές λειτουργίες παντός καιρού και την εκπαίδευση των πληρωμάτων διακυβέρνησης.
(6)
Το παράρτημα III του κανονισμού (EΟΚ) αριθ. 3922/91 πρέπει να τροποποιηθεί αναλόγως.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ασφάλειας των αερομεταφορών που έχει συσταθεί βάσει του άρθρου 12 του κανονισμού (EΟΚ) αριθ. 3922/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα III του κανονισμού (EΟΚ) αριθ. 3922/1991 αντικαθίσταται από το παράρτημα του παρόντος κανονισμού.
Άρθρο 2
1. Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
2. Οι διατάξεις του παραρτήματος του παρόντος κανονισμού σχετικά με τις OPS 1.1005, OPS 1.1010, OPS 1.1015, το προσάρτημα 1 της OPS 1.1005, το προσάρτημα 1 της OPS 1.1010, το προσάρτημα 1 της OPS 1.1015 και το προσάρτημα 3 των OPS 1.1005/1.1010/1.1015 αρχίζουν να ισχύουν από τις 16 Ιουλίου 2009.
3. Οι διατάξεις του παραρτήματος του παρόντος κανονισμού σχετικά με τις OPS 1.430, OPS 1.435, OPS 1.440, OPS 1.450, OPS 1.455, OPS 1.460, το προσάρτημα 1 της OPS 1.430, το προσάρτημα 1 της OPS 1.440, το προσάρτημα 1 της OPS 1.450 και το προσάρτημα 1 της OPS 1.455 αρχίζουν να ισχύουν από τις 16 Ιουλίου 2011.
4. Ενόσω εκκρεμεί η εφαρμογή των διατάξεων που αναφέρονται στις παραγράφους 2 και 3, εξακολουθούν να ισχύουν οι αντίστοιχες διατάξεις του παραρτήματος του κανονισμού (EΚ) αριθ. 8/2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Αυγούστου 2008.

Labels: 7
10
8
9